Webster Booth en Anne Ziegler, een van die beroemdste sangpare in die wêreld, sing in Afrikaans! Die verhaal van hoe so iets moontlik geword het, begin eintlik in 1955 toe hulle 'n uitnodiging ontvang het om saam met die Kaapse orkes op te tree en uitvoerings in die res van die Unie te gee. Die roepstem van 'n sonnige Suiderland was so sterk dat hulle tyd gevind het te midde van 'n besonder druk konsertlewe in Londen, om die uitnodiging te aanvaar. Dit was somer in Suid-Afrika, en met "Somer, son en saffer" rondom hulle het hulle 'n uitgebreide konsertreis onderneem.
Einde Januarie 1956 het hulle teruggevlieg Londen toe en daar 'n kabel gevind: Kom gee asseblief nog konserte in Johannesburg en Transvaal. Londen was toe onder 'n egte Januarie-miswolk. In Suid-Afrika het die somerson gewink. Die Booths het die eerste die beste vliegtuig gehaal. In Mei was hulle weer terug in Londen, hierdie keer net om hulle sake te reël en in te pak - want die sangpaar wat Suid-Afrika se harte gesteel het, het besluit dat hierdie land voortaan hulle tuiste gaan wees.
Dit is eers wanneer 'n mens dit werklik begin bestudeer dat jy uitvind dat dit nie so erg maklik is om Afrikaans korrek te praat nie. Eers het iemand die Afrikaanse woorde vir hulle op 'n bandopnemer gelees. Lang ure se harde werk het gevolg om die klank van die taal te assimileer. Die frasering van die liedere moes dikwels verander word om by die vertaling te pas en dit spreek vanself dat die betekenis van elke woord deeglik geken moes word.